ব্রিটিশরা ভারতবর্ষ বিভাজনের সিদ্ধান্তে রাজি হলে মুসলিম ও হিন্দু নেতাদের সাথে আলোচনান্তে ঐকমত্যে পৌঁছায় যে, মুসলিম ও হিন্দু সংখ্যাগরিষ্ঠ প্রদেশ সমন্বয়ে পৃথক হিন্দু ও মুসলিম অধ্যুষিত রাষ্ট্র হবে। ভারতবর্ষভুক্ত যেসব অঞ্চল করদমিত্র রাষ্ট্র হিসেবে স্বীকৃত তাদের স্ব-ইচ্ছায় মুসলিম বা হিন্দু অধ্যুষিত রাষ্ট্রে যোগ দেয়ার অনুমতি দেয়া হয়। সে সময় পাঞ্জাব ও বাংলা মুসলিম জনসংখ্যা অধ্যুষিত প্রদেশ ছিল। সে সময় অবিভক্ত বাংলার প্রধানমন্ত্রী ছিলেন মুসলিম লীগের হোসেন শহীদ সোহরাওয়ার্দী। অবশ্যম্ভাবীভাবে যখন পাঞ্জাব ও বাংলা মুসলিম অধ্যুষিত রাষ্ট্রের অংশে পরিণত হওয়ার সিদ্ধান্তটি কার্যকরের পথে তখন অকস্মাৎ কংগ্রেস নেতাদের পক্ষ থেকে দাবি ওঠে বাংলা ও পাঞ্জাবকে বিভাজন করা না হলে তারা ভারতবর্ষের বিভাজন মেনে নেবে না। ভারতবর্ষ বিভাজন-পূর্ববর্তী বাংলা ও পাঞ্জাবে যে রক্তক্ষয়ী ধর্মীয় দাঙ্গা সংঘটিত হয়েছিল, তা ছিল খুবই হৃদয়বিদারক ও মর্মান্তিক। ধর্মীয় দাঙ্গায় উভয় সম্প্রদায়ের জনমানুষের যে ক্ষতি হয়েছিল, সেটিকে বিবেচনায় নিয়েই ব্রিটিশরা শেষ অবধি বাংলা ও পাঞ্জাব বিভাজনে সম্মত হয়। ইতিহাসের নির্মম পরিহাস বঙ্গভঙ্গকালীন যেসব হিন্দু নেতার অবস্থান ছিল বঙ্গভঙ্গের বিপক্ষে, ১৯৪৭ সালে ভারতবর্ষ বিভাজনকালীন সেসব হিন্দু নেতা বা তাদের উত্তরসূরিদের অবস্থান ছিল বাংলা বিভাজনের সপক্ষে।